bluuebunny/crossref_metadata_2025 huggingface dataset:
Ιστοχημική διερεύνηση των κατεχολαμινικών συστημάτων του ανθρωπίνου εγκεφάλου στη περιγεννητική υποξία
Authors: Παγίδα Μαριάννα
Published: September 2021

Η θεωρία της «εμβρυακής προέλευσης ασθενειών που εμφανίζονται κατά την ενηλικίωση» (“fetal basis of adult disease”, FeBAD hypothesis) υποστηρίζει ότι οι πρώιμοι περιβαλλοντικοί στρεσογόνοι παράγοντες, που δρουν κατά τη διάρκεια της κύησης ή περιγεννητικά, σε συνδυασμό με το γενετικό υπόβαθρο, μπορεί να προκαλέσουν ευαλωτότητα του ατόμου σε ορισμένες ασθένειες αργότερα στη ζωή. Επιδημιολογικές μελέτες έδειξαν ότι υποξία κατά τη διάρκεια της κύησης, του τοκετού ή της νεογνικής περιόδου αποτελεί ένα σημαντικό παράγοντα κινδύνου για την μετέπειτα εμφάνιση διαταραχών μνήμης και μάθησης, αναπτυξιακών μορφών παρκινσονισμού, της διαταραχής ελλειμματικής προσοχής και υπερκινητικότητας και της σχιζοφρένειας. Πειραματικές μελέτες έδειξαν ότι η περιγεννητική υποξία προκαλεί εκλεκτικά μακροχρόνιες διαταραχές στα κεντρικά μονοαμινεργικά συστήματα που παραμένουν μέχρι την ενήλικη ζωή. Σκοπός της παρούσας διδακτορικής διατριβής ήταν να διερευνηθεί ανοσοϊστοχημικά και μορφομετρικά η έκφραση της υδροξυλάσης της τυροσίνης (ΤΗ, το πρώτο και καθοριστικό ένζυμο στη σύνθεση κατεχολαμινών- δείκτης κατεχολαμινικής δραστηριότητας) στους κατεχολαμινικούς νευρώνες του ανθρώπινου νεογνού σε σχέση με τη σοβαρότητα/ διάρκεια της περιγεννητικής υποξίας, όπως εκτιμήθηκε με νευροπαθολογικά. κριτήρια. Το υλικό μας αποτέλεσαν εγκέφαλοι από 21 νεογνά με διάγνωση νεογνικής υποξικής/ ισχαιμικής εγκεφαλοπάθειας που συλλέχθηκαν από την Ελληνική Τράπεζα Εγκεφαλικού Ιστού (Greek Brain Bank). Η νεκροψία έγινε κατόπιν γραπτής συγκατάθεσης των γονέων τους για χρήση του εγκεφαλικού ιστού για διαγνωστικούς και ερευνητικούς σκοπούς. Τα αποτελέσματά μας έδειξαν ότι η περιγεννητική υποξία επιδρά διαφορετικά στην έκφραση της ΤΗ στις διαφορετικές περιοχές του εγκεφάλου. Στα νεογνά με αλλοιώσεις μικρής διάρκειας/ σοβαρής υποξίας, παρατηρήθηκε έντονη ΤΗ-ανοσοθετικότητα στη μέλαινα ουσία (SN), τη κοιλιακή καλυπτρική περιοχή (VTA), τον υπομέλανα τόπο (LC) και προς έκπληξή μας, και στους κεντρικά προβάλλοντες νευρώνες του πυρήνα Edinger-Westphal (EWcp), οι οποίοι είναι ανοσοθετικοί για την urocortin-1 και εμπλέκονται στην αντίδραση στο στρες. Στα νεογνά με αλλοιώσεις παρατεταμένης περιγεννητικής υποξίας, βρέθηκε δραματική μείωση ή και απώλεια της ΤΗ-ανοσοθετικότητας στους ντοπαμινεργικούς νευρώνες της SN και VTA, ενώ παρατηρήθηκε μαζική επαγωγή της ΤΗ στους νευροεκκριτικούς νευρώνες του υπεροπτικού πυρήνα. Στην ίδια ομάδα, βρέθηκαν ατομικές διαφορές ως προς τη χρώση για ΤΗ στους νοραδρενεργικούς νευρώνες του LC. Επειδή πειραματικές μελέτες υποδεικνύουν ότι οι πρώιμες διαταραχές της έκφρασης της ΤΗ και κατά συνέπεια, της κατεχολαμινικής νευροδιαβίβασης, που προκαλούνται από τα παρατεταμένης διάρκειας περιγεννητικά υποξικά επεισόδια, παραμένουν μέχρι την ενήλικη ζωή, μπορεί να προδιαθέτουν –σε αλληλεπίδραση με τη γενετική ευαλωτότητα- τους επιζώντες της περιγεννητικής υποξίας σε νευρολογικές ή/ και νευροαναπτυξιακές ψυχικές νόσους που σχετίζονται με τις κατεχολαμίνες αργότερα στη ζωή του ατόμου (FeBAD hypothesis).
Ενδοαυλική αποκατάσταση ανευρυσμάτων της κοιλιακής αορτής
Authors: Καραγιάννης Γεώργιος
Published: September 2021

Σκοπός: Η ανάδειξη απεικονιστικών παραμέτρων της προεγχειρητικής απεικόνισης με προγνωστικό ρόλο για την εμφάνιση εμμενουσών ενδοδιαφυγών τύπου ΙΙ Υλικό-μέθοδος: Διερευνήθηκαν οι προεγχειρητικές αξονικές αγγειογραφίες 136 ασθενών που υποβλήθηκαν σε ενδοαυλική αποκατάσταση ανευρύσματος κοιλιακής αορτής και συσχετίστηκαν απεικονιστικές παράμετροι αυτών με την παρουσία εμμενουσών ενδοδιαφυγών τύπου ΙΙ. Αποτελέσματα: Ο συνολικός αριθμός των βατών προεγχειρητικά παράπλευρων αρτηριακών κλάδων της κοιλιακής αορτής αποτέλεσε ανεξάρτητο προγνωστικό παράγοντα εμφάνισης ενδοδιαφυγών τύπου ΙΙ με εμμένοντα χαρακτήρα. Το ποσοστό της περιμέτρου της διατομής της αορτής στο επίπεδο έκφυσης των οσφυϊκών αρτηριών που καταλαμβάνεται από θρόμβο αναδείχθηκε αρνητικά σχετιζόμενος ανεξάρτητος προστατευτικός παράγοντας έναντι της εμφάνισης εμμενουσών ενδοδιαφυγών τύπου ΙΙ. Συμπέρασμα: Με βάση την προεγχειρητική απεικόνιση καθίσταται δυνατό να καθοριστούν ασθενείς με υψηλό κίνδυνο για εμφάνιση εμμενουσών ενδοδιαφυγών τύπου ΙΙ.
Προοπτική μελέτη διερεύνησης των παθογόνων μικροοργανισμών που σχετίζονται με τις παροξύνσεις σε ασθενείς με μη κυστικές βρογχεκτασίες
Authors: Μεταξάς Ευγενίος
Published: September 2021

Εισαγωγή: Εκτός από το γνωστό ρόλο των κοινών βακτηρίων και ειδικά της Pseudomonas Aeruginosa, υπάρχει έλλειψη δεδομένων σε σχέση με τις παροξύνσεις των βρογχεκτασιών μη οφειλομένων σε κυστική ίνωση.Σκοπός: Η διερεύνηση του ρόλου το άτυπων βακτηρίων (Mycoplasma pneumoniae και Chlamydia pneumoniae) και του αναπνευστικού συγκυτιακού ιού (RSV) ως πιθανοί αιτιολογικοί παράγοντες παροξύνσεων των βρογχεκτασιών. Επίσης, η η πιθανή συσχέτιση παραμέτρων αναπνευστικής λειτουργίας όπως ο μέγιστος εκπνεόμενος όγκος αέρα στο πρώτο δευτερόλεπτο (FEV1) και η μέγιστη εκπνευστική ροή (PEF) με τις παροξύνσεις των βρογχεκτασιών. Υλικά και Μέθοδος: Μία προοπτική μελέτη παρατήρησης σε ένα ερευνητικό κέντρο έλαβε χώρα σε μία περίοδο δύο ετών. Διενεργήθηκαν αλυσιδωτές αντιδράσεις πολυμεράσης (PCR) για την ανίχνευση M. pneumoniae, C. pneumoniae και RSV σε δείγματα βρογχοκυψελιδικού εκπλύματος (BAL ). Διενεργήθηκε επίσης ανίχνευση αντισωμάτων σε δείγματα πλάσματος έναντι των μικροοργανισμών αυτών. Ταυτόχρονα, έλαβαν χώρα καλλιέργειες για κοινά μικρόβια από τα δείγματα BAL και μέτρηση παραγόντων φλεγμονής από τα δείγματα πλάσματος όπως C-αντιδρώσα πρωτεΐνη (CRP) και λευκά αιμοσφαίρια (WBC). Παράλληλα καταγράφηκαν και παράμετροι αναπνευστικής λειτουργίας όπως PEF, FEV1 και βίαιη Ζωτική χωρητικότητα (FVC). Αποτελέσματα: Συνολικά 59 με βρογχεκτασίες ελέγχθηκαν για πιθανή είσοδο στη μελέτη. Από αυτούς 33 ολοκλήρωσαν την παρακολούθηση και εντάχθηκαν στην τελική στατιστική ανάλυση. Κατά τη διάρκεια της μελέτης διενεργήθηκαν 116 επισκέψεις ασθενών, 97 (84%) κατά τη σταθερή περίοδο και 19 (16%) κατά τη διάρκεια παροξύνσεων. Δεν καταγράφηκαν θάνατοι κατά τη μελέτη. Συνολικά, 15 διαφορετικοί ασθενείς παρουσίασαν παρόξυνση από τους οποίους δεν απομονώθηκε DNA από άτυπα βακτήρια ή RSV. Από τον έλεγχο των παραμέτρων αναπνευστικής λειτουργίας, κατά τη σταθερή περίοδο, υπήρξε στατιστικά σημαντική διαφορά μεταξύ ασθενών που παρουσίασαν ή όχι παρόξυνση. Επίσης, η PEF ήταν στατιστικά σημαντική πιο χαμηλή κατά τις παροξύνσεις σε σχέση με την σταθερή κατάσταση (paired t-test: p=0.037). Συμπέρασμα: Τα άτυπα βακτήρια και ο RSV δε φαίνεται να σχετίζονται με τις παροξύνσεις των βρογχεκτασιών. Επίσης, άτομα με μειωμένη αναπνευστική λειτουργία και συγκεκριμένα η PEF, φαίνεται να παρουσιάζουν αυξημένο κίνδυνο παροξύνσεων.
Ο Γέροντας Παΐσιος ο Αγιορείτης
Authors: Σιντορεάκ Πέτρος
Published: September 2021

Η διατριβή παρουσιάζει το πρόσωπο και το έργο του Γέροντος Παϊσίου του Αγιορείτου ως συνεχιστή και ανακεφαλαίωση των Αγίων Πατέρων της Εκκλησίας μας. Η αυθεντική διδασκαλία του, η ζωή και η πνευματική προσφορά του στη σύγχρονη κοινωνία τον ανέδειξαν "παγκόσμιο άνθρωπο" που επηρέασε αναρίθμητους πιστούς - κληρικούς, μοναχούς και λαϊκούς - από την Ελλάδα και το εξωτερικό. Εξετάζονται τα βιβλία του, τα έργα που έχουν γραφτεί γι΄αυτόν, καθώς και η ποικιλόμορφη παρουσία του στη συνείδηση του λαού (συνέδρια, ομιλίες, ραδιοφωνικές και τηλεοπτικές εκπομπές, εικόνες, ιστοσελίδες κ.α.). Όλα αυτά συνέβαλαν στην γενική αναγνώριση της αγιότητάς του, αλλά και στην επίσημη αγιοκατάταξή του, η οποία έγινε στις 13 Ιανουαρίου 2015 από το Οικουμενικό Πατριαρχείο.
Μεθοδολογία πρότυπης περιβαλλοντικής διαχείρισης για την προστασία των μνημείων
Authors: Οικονομοπούλου Ελένη
Published: September 2021

Ζητούμενο της διδακτορικής διατριβής είναι η δημιουργία ενός ολοκληρωμένου στρατηγικού σχεδιασμού για τη διαχείριση της πολιτιστικής κληρονομιάς, στοχεύοντας στην προστασία και ανάδειξή της. Σκοπός είναι η ανάπτυξη μιας καινοτόμου ενιαίας μεθοδολογίας, η οποία από τη μία πλευρά θα στηρίζεται στο κατάλληλο θεωρητικό υπόβαθρο, ενώ παράλληλα θα προσφέρει, σε πρακτικό πλέον επίπεδο, μια ενιαία αντιμετώπιση των προβλημάτων και απαιτήσεων γύρω από την προστασία της πολιτιστικής κληρονομιάς. Το θεωρητικό υπόβαθρο συγκροτείται από κανονιστικά, νομικά και χωροταξικά πλαίσια όπως ισχύουν στην Ελλάδα και την Ευρώπη, από τις απαιτήσεις, οδηγίες και κατευθύνσεις διεθνών οργανισμών και φορέων, όπως διαμορφώθηκαν μέσα από συνέδρια, Χάρτες και Επιτροπές, καθώς και από παλαιότερες ή σύγχρονες πρακτικές στην προστασία της πολιτιστικής κληρονομιάς. Μια ενιαία μεθοδολογική προσέγγιση για τη διαχείριση και προστασία του πολιτιστικού πλούτου, απαιτεί τη θεώρηση των δεδομένων, προβλημάτων, και απαιτήσεων και τελικά την αντιμετώπισή τους σε διάφορες κλίμακες και επίπεδα. Απαραίτητη προϋπόθεση είναι να καλύπτει όλες τις εκφάνσεις και τα όρια της έννοιας της πολιτιστικής κληρονομιάς, ανθρωπογενούς και φυσικής. Η συγκεκριμένη διδακτορική διατριβή πραγματεύεται το θέμα της διαχείρισης της πολιτιστικής κληρονομιάς από τη μικροκλίμακα, σε μεμονωμένα μνημεία και σε πιο τοπικό επίπεδο, μέχρι σε επίπεδο διακρατικό, με μεγαλύτερης κλίμακας περιοχών μελέτης και πιο σύνθετα αντικείμενα προστασίας, καταλήγοντας τελικά σε μια προσπάθεια ανάπτυξης ενός ολοκληρωμένου σχεδιασμού για μια ευρύτερη περιοχή, μέσω της δημιουργίας και διαχείρισης πολιτιστικών δικτύων. Οι δυνατότητες για ένα τέτοιο επίτευγμα προσφέρονται από τα σύγχρονα τεχνολογικά εργαλεία και τη διεύρυνση του ορισμού της πολιτιστικής κληρονομιάς, μέσα από διεθνείς συμβάσεις. Τα αποτελέσματα του σχεδιασμού αυτού, καθώς και έτερων προσεγγίσεων στον ίδιο τομέα, διερευνώνται ως προς το πολιτιστικό, κοινωνικό και οικονομικό τους αντίκτυπο, τόσο στους γηγενείς πληθυσμούς, όσο και τους επισκέπτες των περιοχών εφαρμογής τους. Επιθυμητό αποτέλεσμα είναι η αειφόρος ανάπτυξη των συγκεκριμένων περιοχών, μέσω των προτεινόμενων διαδικασιών και επεμβάσεων.
Μελέτη κιρκάδιας ρύθμισης γλυκόζης διαμέσου ιστού, ινσουλινοευαισθησίας σε σύνδρομο άπνοιας του ύπνου
Authors: Καλλιάνος Αναστάσιος
Published: September 2021

ΕΙΣΑΓΩΓΗ: Η σχέση μεταξύ αποφρακτικού συνδρόμου άπνοιας στον ύπνο, την αντίσταση στην ινσουλίνη, τον σακχαρώδη διαβήτη τύπου και καρδιαγγειακών διαταραχών. ΣΚΟΠΟΣ: Σκοπός της παρούσης μελέτης ήταν η εκτίμηση του κιρκάδιου ρυθμού γλυκόζης και των αιμοδυναμικών παραμέτρων σε ασθενείς με πρωτοδιαγνωσθέν σύνδρομο άπνοιας στον ύπνο με ελεύθερο αναμνηστικό ιστορικό σακχαρώδους διαβήτη και αρτηριακής υπέρτασης. ΥΛΙΚΟ ΚΑΙ ΜΕΘΟΔΟΣ. Μελετήθηκαν 22 άτομα, 11 άνδρες και 11 γυναίκες (μέση ηλικία 54± 14,5 έτη), πρόσφατα διαγνωσμένοι με ΣΑΑΥ. Μετρήθηκαν με πλήρη πολυσωματογραφική μελέτη ύπνου. (παθολογικός δείκτης απνοιών υποπνοιών ανά ώρα ύπνου (AHI) ≥ 5 ανά ώρα ύπνου):-Γλυκόζη νηστείας και μέτρηση καμπύλης (OGTT) γλυκόζης και ινσουλίνης, δείκτες αντίστασης ινσουλίνης HOMA-ΙR και Matsuda.-24ωρη παράλληλη παρακολούθηση της γλυκόζης με-24ωρη παρακολούθηση αρτηριακής πίεσης αίματος. ΑΠΟΤΕΛΕΣΜΑΤΑ: Συσχετίσεις:-O δείκτης απνοιών υποπνοιών(ΑΗΙ) της, συσχετίστηκε με τον δείκτη αντίστασης στην ινσουλίνη Matsuda (ρ = 0,016 και ρ = 0,022, αντίστοιχα),-Η τυπική Απόκλιση (SD) της 24ωρης μέτρησης γλυκόζης (p = 0,05) με την μέση διαστολική αρτηριακή πίεση του αίματος (ρ = 0,007).-Ο κορεσμός του οξυγόνου, όπως μετράται με παλμική οξυμετρία (SpO2) <90%κατά την διάρκεια του ύπνου συσχετίζεται με τους δείκτες ινσουλινοαντοχής HOMA και Matsuda (Ρ = 0,014 και ρ = 0,012, αντίστοιχα), με τους συντελεστές μεταβλητότητας (CV) των μετρήσεων της γλυκόζης24ώρου(P = 0,009) και SD της συστολικής αρτηριακής πίεσης 24 ώρου.-Επιπλέον, ο ελάχιστος κορεσμός κατά την διάρκεια του ύπνου συσχετίζεται με τα επίπεδα γλυκόζης (p = 0,018), με τον δείκτη Matsuda(p = 0,30) και το SD των 24 ωρών διαστολικής και συστολικής αρτηριακής πίεσης (ρ = 0,005 και ρ =0.022, αντίστοιχα).ΣΥΜΠΕΡΑΣΜΑΤΑ: Ο ρυθμός μεταβλητότητας γλυκόζης και αρτηριακής πίεσης συνδέεται με δείκτες βαρύτητας ΣΑΑΥ ανάμεσα σε μη διαβητικούς και μη υπερτασικούς ασθενείς.Η μεταβλητότητα γλυκόζης και αρτηριακής πίεσης σε ασθενείς με ΣΑΑΥ μπορεί να είναι ένας επιπλέον δείκτης πρόγνωσης καρδιαγγειακών παθήσεων. Παρ' όλα αυτά, η κλινική σημασία από τις παρατηρήσεις μας μένει να επιβεβαιωθεί από μελλοντικές μελέτες.
Βελτιστοποίηση συνθηκών εκκένωσης υπογείων χώρων
Authors: Καλλιανιώτης Αναστάσιος-Σταύρος
Published: September 2021

Αντικείμενο της διδακτορικής εργασίας αποτελεί η βελτιστοποίηση των συνθηκών εκκένωσης σε υπόγειους χώρους. Βελτιστοποίηση, βασισμένη στους υφιστάμενους κανονισμούς ασφαλείας και στην προσθήκη νέων στη βάση της μελέτης των ιδιαίτερων χαρακτηριστικών των υπογείων χώρων. Η εξειδικευμένη μελέτη καταστάσεων έκτακτης ανάγκης και διαδικασιών εκκένωσης σε υπόγειους χώρους είναι απαραίτητο εργαλείο, ώστε η πραγματική αλλά και η αισθητή ασφάλεια από το κοινό σε τέτοιους χώρους να ισοσταθμιστεί με εκείνη των συμβατικών επιφανειακών κτιρίων. Στόχος της διδακτορικής εργασίας είναι η δημιουργία μιας πλατφόρμας - εφαρμογής, μέσα από την οποία είναι δυνατή η εύρεση των βέλτιστων θέσεων των εξόδων διαφυγής για οποιονδήποτε χώρο. Παράλληλα, η εργασία προχωράει την υφιστάμενη γνώση για τις συνθήκες και το σχεδιασμό εκκένωσης, προτείνει νέες μεταβλητές που δεν περιλαμβάνονται σε υφιστάμενους κανονισμούς και βελτιστοποιεί την αποτελεσματικότητα των διαδικασιών εκκένωσης σε υπόγειους χώρους, και κατ' επέκταση σε οποιοδήποτε άλλο χώρο.Για να είναι δυνατός ο προσδιορισμός της καλύτερης δυνατής λύσης μέσα από το σύνολο τους, αναπτύχθηκε ένα μαθηματικό μοντέλο προσδιορισμού (αλγόριθμος) και ένα σχεδιαστικό περιβάλλον. Το μαθηματικό μοντέλο δημιουργήθηκε από την αξιολόγηση των κανονισμών, η οποία πραγματοποιήθηκε με βάση δύο παραμέτρους που ορίζουν την αποτελεσματικότητα της εκκένωσης: τον χρόνο εκκένωσης (συμπεριλαμβανομένου του χρόνου μετακίνησης σε αδιέξοδα) και τον συνωστισμό κατά την εκκένωση. Η αξιολόγηση των κανονισμών οδήγησε στη δημιουργίας συναρτήσεων που δίνουν τη σχέση του κάθε κανονισμού με την αποτελεσματικότητα της εκκένωσης. Ο συνδυασμός των επιμέρους συναρτήσεων οδήγησε στη δημιουργία της γενικής συνάρτησης αξιολόγησης με την οποία προσδιορίζεται η ολική αποτελεσματικότητα της εκκένωσης σε κάθε σημείο του χώρου.Το σχεδιαστικό περιβάλλον του λογισμικού δίνει αρχικά τη δυνατότητα στο χρήστη να σχεδιάσει τον προς μελέτη χώρο. Επιπλέον, ο χρήστης μπορεί να εισάγει τις τιμές των παραμέτρων, των κανονισμών και της συνάρτησης αξιολόγησης ώστε να πραγματοποιηθεί ο υπολογισμός όλων των πιθανών λύσεων. Τέλος, με τη χρήση των παραπάνω δεδομένων αφενός πραγματοποιείται η βαθμολόγηση όλων των συνδυασμών και τελικά η ταξινόμηση τους (μέτωπο Παρέτο - ολικό μέγιστο,) και αφετέρου προσφέρονται οπτικά αποτελέσματα σχετικά με την αποτελεσματικότητα του χώρου στην εκκένωση. Προσδιορίζονται, επίσης, οι περιοχές που χρήζουν ιδιαίτερης προσοχής με τη βοήθεια χρωματικής κλίμακας που απεικονίζεται πάνω στα σχέδια του προς μελέτη χώρου.
Η επίδραση ενός μεικτού γεύματος στη μεταγευματική λιπαιμία, σε μεταβολικές και σε ορμονικές παραμέτρους και η διερεύνηση ενδοθηλιακής λειτουργίας σε γυναίκες με σύνδρομο των πολυκυστικών ωοθηκών
Authors: Αργυρακοπούλου Γεωργία
Published: September 2021

Εισαγωγή: Το σύνδρομο των πολυκυστικών ωοθηκών χαρακτηρίζεται από ετερογενή χαρακτηριστικά, στα οποία περιλαμβάνονται, εκτός των ορμονικών διαταραχών σημαντικές μεταβολικές διαταραχές όπως η αντίσταση στην ινσουλίνη, η δυσανεξία στη γλυκόζη και η δυσλιπιδαιμία και η διαταραχή στους δείκτες ενδοθηλιακής δυσλειτουργίας. Έως τώρα, δεν έχει μελετηθεί η μεταβολική απάντηση των ασθενών αυτών στην πρόσληψη ενός μεικτού γεύματος. Σκοπός: Η μελέτη της επίδρασης ενός μεικτού γεύματος στις μεταβολικές και ορμονικές παραμέτρους των γυναικών που πάσχουν από το ΣΠΩ και τη σύγκρισή τους με υγιείς μάρτυρες καθώς και ο έλεγχος της ενδοθηλιακής λειτουργία των ασθενών με ΣΠΩ και τη σύγκρισή τους με υγιείς μάρτυρες.Μέθοδος: Μελετήθηκαν 55 γυναίκες με ΣΠΩ και 20 υγιείς μάρτυρες, οι οποίες έλαβαν ένα μεικτό γεύμα υψηλής περιεκτικότητας σε λίπος. Έγινε προσδιορισμός των ορμονών του φύλου στους χρόνους 0’ και 6ώρες μετά το γεύμα και προσδιορισμός της γλυκόζης, ινσουλίνης, ολικής χοληστερόλης, HDL, LDL και των τριγλυκεριδίων στους χρόνους 0, 2h, 4h και 6h. Όλες οι ασθενείς υποβλήθηκαν επιπλέον και σε OGTT για την ανίχνευση της ινσουλινοαντίστασης. Μία υποομάδα των ασθενών υποβλήθηκε σε έλεγχο του ενδοθηλίου με τη μέθοδο του FMD και του laser Doppler.Αποτελέσματα: Οι γυναίκες με ΣΠΩ εμφάνισαν κατά τη διάρκεια του μεικτού γεύματος μείωση της Δ4Α και της ελεύθερης τεστοστερόνης, αύξηση της DHEAS και της SHBG. Επίσης, είχαν σχετικά υψηλότερα μεταγευματικά επίπεδα τριγλυκεριδίων καθώς και υψηλότερες συγκεντρώσεις ινσουλίνης σε σύγκριση με τις μάρτυρες. Επιπλέον, οι ασθενείς με ΣΠΩ παρουσίασαν ενδείξεις ενδοθηλιακής δυσλειτουργίας, με βάση το κριτήριο FMD (flow-mediated dilatation) και μάλιστα πάρα την έλλειψη ανιχνεύσιμης ινσουλινοαντίστασης. Η μικροκυκλοφορία του δέρματος, η οποία ελέγχθηκε με τη μέθοδο του Laser Doppler δεν διέφερε μεταξύ των υπό εξέταση ομάδων. Συμπέρασμα: Κατά τη διάρκεια ενός μεικτού γεύματος οι γυναίκες με ΣΠΩ παρουσιάζουν μεταβολές στο ορμονικό τους προφίλ. Επίσης, παρουσιάζουν την τάση για υψηλότερα επίπεδα μεταγευματικής λιπαιμίας σε σχέση με τις μάρτυρες, εύρημα που συμβαδίζει και με την παρατηρηθείσα υπερινσουλιναιμία. Επιπλέον, εμφανίζουν ενδοθηλιακή δυσλειτουργία -πάρα την έλλειψη ανιχνεύσιμης ινσουλινοαντίστασης με τις συνήθως χρησιμοποιούμενες μεθόδους, γεγονός που ενδεχομένως υποδεικνύει ότι η μελέτη του FMD αποτελεί πρωιμότερο δείκτη ενδοθηλιακής δυσλειτουργίας στις γυναίκες με ΣΠΩ.
Μελέτη της θυρεοειδικής ορμονικής λειτουργίας σε πειραματικό μοντέλο αιμορραγικής καπληξίας και ανάταξης
Authors: Καρμανιόλου Ιωσηφίνα
Published: September 2021

Σκοπός της παρούσας µελέτης είναι να καθοριστεί εάν η χορήγηση τριϊωδοθυρονίνης κατά τη διάρκεια της προκαλούµενης από τραυµατισµό ήπατος αιµορραγικής καταπληξίας µπορεί να ελαττώσει τις ανάγκες σε υγρά προσφέροντας έτσι αιµοδυναµική σταθερότητα και συνάµα ελαττώνοντας τις σχετιζόµενες µε αιµοαραίωση ανεπιθύµητες ενέργειες της χορήγησης µεγάλης ποσότητας υγρών.Ταυτόχρονα, σκοπός είναι να µελετηθεί εάν η ευεγεργητική αυτή δράση της θυρεοειδικής ορµόνης σχετίζεται και µε µείωση της απόπτωσης στον ηπατικό ιστό.Υλικό και µεθοδολογία. Τα 19 εργαστηριακά ζώα κατανεµήθηκαν τυχαία σε 3 οµάδες σύµφωνα µε το ερευνητικό πρωτόκολλο: Οµάδα Α - Ελέγχου (Ν=5), Οµάδα Β (Ν=7) – Αιµορραγίας ηπατικού παρεγχύµατος και Οµάδα Γ (Ν=7) – Αιµορραγίας ηπατικού παρεγχύµατοςµε επιπλέον χορήγηση Τ3. Η Τ3 χορηγήθηκε σε συνεχή έγχυση από την αρχή του πειραµατικού πρωτοκόλλου. Η αιµορραγική καταπληξία προκαλείται µέσω εκτοµής του αριστερού λοβού του ήπατος µέχρι η ΜΑΠ να ελαττωθεί στα 35-40 mmHg και διατηρείται έτσι για 40 λεπτά. Ακολουθεί ανάνηψη µε κρυσταλλοειδή και κολλοειδή υγρά µε σκοπό την επάνοδο της ΜΑΠ στις αρχικές τιµές (±10% σε σχέση µε την τιµή αναφοράς). Η διάρκεια της ανάνηψης ήταν µία ώρα και ακολούθησε παρακολούθηση για 460 λεπτά (συνολική διάρκεια 6 ώρες). Καταγράφηκαν οι αιµοδυναµικές παράµετροι και η απώλεια αίµατος και µετρήθηκαν αέρια αίµατος, δείκτες ηπατικής βλάβης και δραστηριότητα της κασπάσης 3 στο ήπαρ. Αποτελέσµατα. Η απώλεια αίµατος ήταν παρόµοια στις δύο οµάδες. Τα πειραµατόζωα που έλαβαν Τ3 χρειάστηκαν µικρότερο όγκο υγρών σε σχέση µε αυτά που έλαβαν µόνο κρυσταλλοειδή και κολλοειδή (N/S 0.9%: 1071±189 ml vs. 2429±535 ml, Voluven6%: 550±96 ml vs 1000±289 ml, p< 0.05), ενώ παράλληλα παρουσίασαν οξέωση σε µικρότερο βαθµό στο τέλος του πειράµατος (7.38±0.08 vs. 7.26±0.12, p< 0.05). Δεν παρατηρήθηκε ταχυκαρδία σχετιζόµενη µε τη χορήγηση τριϊωδοθυρονίνης. Οι δείκτες ηπατικής βλάβης δεν παρουσίασαν διαφορές µεταξύ των οµάδων. Συµπεράσµατα. Η παρούσα µελέτη αποδεικνύει την ευεργετική επίδραση της χορήγησης Τ3 σε ελεγχόµενη αιµορραγική καταπληξία και ανάνηψη. Χοίροι που έλαβαν Τ3 χρειάστηκαν µικρότερο όγκο υγρών για ανάνηψη και διατήρησαν καλύτερη οξεοβασική ισορροπία. Επιπλέον, η χορήγηση τριϊωδοθυρονίνης δε φαίνεται να επιδεινώνει την απώλεια αίµατος κατά τη διάρκεια ηπατεκτοµής ή να βλάπτει τον ηπατικό ιστό.
Η πόλη του Πειραιά στην κατοχή και την αντίσταση
Authors: Τζαφέρα Αγγελική
Published: September 2021

Στόχος αυτής της διδακτορικής έρευνας είναι η ανάλυση της περιόδου της Κατοχής στο μεγαλύτερο λιμάνι της χώρας καθώς και η οργάνωση και η ανάπτυξη του αντιστασιακού κινήματος του ΕΑΜ στην ευρύτερη περιοχή του Πειραιά. Στο πλαίσιο αυτό εξετάζονται θέματα όπως ο αριθμός των θανόντων από πείνα και από άλλες κατοχικές αίτιες θανάτου, ο ναυτικός αποκλεισμός του Πειραιά, οι βομβαρδισμοί της πόλης, ο τρόπος οργάνωσης και εξάπλωσης του ΕΑΜ στις συνοικίες, οι δωσίλογοι καθώς και ο αγώνας του ΕΑΜ και του ΕΛΑΣ εναντίον των κατακτητών στις κρίσιμες στιγμές της απελευθέρωσης.
Ταξιδιωτική λογοτεχνία και διαπολιτισμικός διάλογος
Authors: Casamassima Antonia
Published: September 2021

Σκοπός της διατριβής ήταν η μελέτη του ρόλου της μετάφρασης λογοτεχνικών ταξιδιωτικών κειμένων ως ευνοϊκό μέσο για τον διαπολιτισμικό διάλογο. Σε αυτό το πλαίσιο πρωταρχικό ρόλο παίζει ο μεταφραστής ο οποίος είναι διαμεσολαβητής διαφορετικών κόσμων. Η εργασία διαρθρώνεται σε τρία μέρη: το πρώτο αφορά το θέμα του ταξιδιού, τη σημασία που αυτό διατηρεί για τον άνθρωπο και, τέλος, στο δεσμό μεταξύ ταξιδιού και μετάφρασης. Στο δεύτερο μέρος μελετάται ο ρόλος της γλώσσας ως μέσο έκφρασης της αντίληψης του κόσμου, η οποία εξελίσσεται, δυνητικά, σε πολιτιστικό παράγοντα, και παρουσιάζονται το συγγραφέα, Νίκο Καζαντζάκη καθώς και το έργο του Ταξιδεύοντας Ιταλία – Αίγυπτος - Σινά - Ιερουσαλήμ - Κύπρος - Ο Μοριάς. Στο τρίτο μέρος παρουσιάζουμε ορισμένα αντιπροσωπευτικότερα σημεία του προαναφερθέντος έργου, παραθέτοντας τη μετάφραση αποσπασμάτων του πρωτοτύπου στην ελληνική γλώσσα προς την ιταλική, καθώς επίσης και σχόλια περί των ταξιδιωτικών αναφορών που ελήφθησαν υπ’ όψιν.
Το σύγχρονο μάνατζμεντ στην Ελληνική Τοπική Αυτοδιοίκηση και η μεταρρύθμιση του Καλλικράτη
Authors: Κάππας Θεοχάρης
Published: September 2021

Η συγκεκριμένη διδακτορική διατριβή συνδέει άμεσα τις μεταρρυθμίσεις στην Τοπική Αυτοδιοίκηση με τις σύγχρονες διαχειριστικές μεθόδους και τις βέλτιστες διοικητικές πρακτικές. Αναλυτικότερα, εξετάζει εάν εφαρμόζεται το νέο δημόσιο μάνατζμεντ στους Οργανισμούς Τοπικής Αυτοδιοίκησης (ΟΤΑ) υπό το πρίσμα και του ισχύοντος θεσμικού και κανονιστικού πλαισίου, ενώ στοχεύει στην ανάπτυξη προτάσεων βελτίωσης της αποδοτικότητας, της αποτελεσματικότητας και των παρεχομένων υπηρεσιών των ΟΤΑ μέσω της εφαρμογής σύγχρονων διαχειριστικών προτύπων και μεθόδων. Η διδακτορική διατριβή περιλαμβάνει δύο μέρη: τη θεωρητική προσέγγιση και την ερευνητική προσέγγιση. Το θεωρητικό μέρος βασίζεται κυρίως στη μελέτη πρωτογενών και δευτερογενών πηγών, όπως είναι η βιβλιογραφική και η αρθρογραφική έρευνα, η διαδικτυακή πληροφόρηση και η επιτόπια καταγραφή και συλλογή στοιχείων από το Δήμο Αθηναίων. Τέλος, το ερευνητικό μέρος βασίζεται στην εκπόνηση ερωτηματολογίου προς τους διοικητικούς υπαλλήλους και τα στελέχη του Δήμου Αθηναίων, όπου η στατιστική ανάλυση των δεδομένων πραγματοποιήθηκε σε Ηλεκτρονικό Υπολογιστή μέσω του στατιστικού πακέτου SPSS 19, καθώς και σε μαγνητοφωνημένη συνέντευξη με τη διευθύντρια Αποκέντρωσης και Διοίκησης του Δήμου Αθηναίων και τον πρόεδρο του Οργανισμού Πολιτισμού, Αθλητισμού και Νεολαίας του Δήμου Αθηναίων (ΟΠΑΝΔΑ).
Η διοικητική μεταρρύθμιση και η συμβολή της επιμόρφωσης των δημοσίων υπαλλήλων στην εφαρμογή των αρχών του νέου δημοσίου μάνατζμεντ
Authors: Κόκκινου Ελεονώρα
Published: September 2021

Η παρούσα Διδακτορική Διατριβή εξετάζει σε θεωρητικό και εμπειρικό επίπεδο τη συμβολή της εκπαίδευσης/επιμόρφωσης των δημοσίων υπαλλήλων στην εφαρμογή των αρχών του Νέου Δημοσίου Μάνατζμεντ (Ν.Δ.Μ.), στα πλαίσια ενός ολοκληρωμένου συστήματος διοικητικής μεταρρύθμισης του δημοσίου τομέα. Βασικά ερευνητικά αντικείμενα του παρόντος πονήματος αποτελούν: α) τα υποδείγματα διοίκησης του δημοσίου τομέα σε παγκόσμιο επίπεδο, με εστίαση στο Ν.Δ.Μ., β) η μελέτη της μετάβασης από τη δημόσια γραφειοκρατία στη Νέα Δημόσια Διακυβέρνηση, γ) η ανάδειξη των διοικητικών μεταρρυθμίσεων ως εργαλείων προσαρμογής του κράτους στις σύγχρονες παγκόσμιες εξελίξεις, καθώς και δ) ο καταλυτικός ρόλος της Διοίκησης Ανθρώπινου Δυναμικού στην καθιέρωση της Διοίκησης Ολικής Ποιότητας και στον εκσυγχρονισμό του δημοσίου τομέα τόσο σε εθνικό όσο και σε ευρωπαϊκό επίπεδο. Ειδικότερα, η παρούσα μελέτη πραγματεύεται την ανάδειξη του παραγωγικού συντελεστή «ανθρώπινο κεφάλαιο» ως βασικού μοχλού για την επιτυχή εφαρμογή ενός σύγχρονου συστήματος δημόσιας διοίκησης, που θα καθιστά υπαλλήλους και πολίτες αναπόσπαστα μέρη μιας ενιαίας αλυσίδας αξίας. Επιπρόσθετα, κύριος ερευνητικός σκοπός της Διατριβής υπήρξε η εστίαση στην ελληνική δημόσια διοίκηση, η μελέτη των μεταρρυθμιστικών εγχειρημάτων σε βάθος χρόνου και η διάγνωση των δυσχερειών που ο δημόσιος τομέας της χώρας αντιμετωπίζει όσον αφορά στην καθιέρωση των αρχών του Ν.Δ.Μ. και στην εφαρμογή ενός εθνικού ολιστικού μεταρρυθμιστικού εγχειρήματος. Στην παρούσα μελέτη μέσα από τη βιβλιογραφική ανασκόπηση των υπό εξέταση εννοιών (διοικητική μεταρρύθμιση, Ν.Δ.Μ. και εκπαίδευση/επιμόρφωση στα πλαίσια της στρατηγικής διοίκησης ανθρώπινου δυναμικού), την κατασκευή ερευνητικών υποδειγμάτων, τον εμπειρικό τους έλεγχο με πρωτογενή δεδομένα που αντλήθηκαν από τον ελληνικό δημόσιο τομέα, καθώς και την εξαγωγή θεωρητικών και πρακτικών συμπερασμάτων καταλήξαμε: α) στην πρόταση για υιοθέτηση του «Υποδείγματος Άριστης Επιχείρησης» στο δημόσιο τομέα, προσαρμοσμένου κατάλληλα στις ιδιαιτερότητες της λειτουργίας της δημόσιας διοίκησης και β) στο σχεδιασμό και ανάπτυξη μιας ολοκληρωμένης πρωτότυπης πληροφοριακής εφαρμογής (λογισμικό σύστημα) για την αξιοποίηση του ανθρώπινου δυναμικού του δημοσίου τομέα και την προαγωγή της επιμόρφωσης, ως βασικού μοχλού για τη βελτίωση της ποιότητας των διοικητικών στελεχών του. Επίσης, στο παρόν πόνημα αναλύθηκε σε θεωρητική βάση και τεκμηριώθηκε εμπειρικά η διαπίστωση ότι η συνεχής ανάπτυξη του ανθρώπινου δυναμικού μιας οργάνωσης, στην προκειμένη περίπτωση της ελληνικής δημόσιας διοίκησης, μέσω της συνεχούς εκπαίδευσης/επιμόρφωσης, αποτελεί έναν από τους βασικότερους παράγοντες για μια διοίκηση αποδοτική, αποτελεσματική, σύγχρονη και ευέλικτη σε ένα έντονα ανταγωνιστικό και μεταβαλλόμενο πολιτικό, κοινωνικό, οικονομικό και τεχνολογικό περιβάλλον. Τέλος, η θεωρητική ανάλυση και η εμπειρική μελέτη κατέληξαν σε συμπεράσματα που αποτελούν τη βάση για μελλοντική έρευνα και συμβάλλουν στη χάραξη πολιτικών.
Ανάπτυξη μοντέλου επικινδυνότητας κατολισθήσεων σε περιοχή της Δυτικής Ελλάδας
Authors: Κάβουρα Αικατερίνη-Παρασκευή
Published: September 2021

Στη διατριβή γίνεται η διερεύνηση της επικινδυνότητας των κατολισθήσεων σε επιλεγμένη περιοχή της Δυτικής Ελλάδας, με μεθόδους που επιτρέπουν τον ποσοτικό προσδιορισμό της, ενώ παράλληλα αναλύονται οι σχέσεις που συνδέουν τα φαινόμενα κατολισθήσεων με παράγοντες που συμβάλλουν στην ενεργοποίησή τους. Ένα αναλυτικό αρχείο καταγραφής κατολισθήσεων της επιλεγμένης περιοχής που καλύπτει την περίοδο 1913-2015 αναλύεται με χρήση στατιστικών μοντέλων για τον προσδιορισμό της επιδεκτικότητας των κατολισθήσεων. Η εκτίμηση της επιδεκτικότητας στηρίχτηκε στην ανάλυση των σχέσεων μεταξύ παραγόντων που συμβάλλουν στην εκδήλωση τέτοιων φαινομένων, με απώτερο σκοπό την επιλογή των πλέον κατάλληλων να περιγράψουν με επιτυχία στην περιοχή έρευνας την επιδεκτικότητα σε κατολισθήσεις. Αξιοποιώντας τη χρονική και χωρική διάσταση του αρχείου καταγραφής κατολισθήσεων έγινε προσπάθεια προσδιορισμού της επικινδυνότητας των κατολισθήσεων, με έννοιες πιθανότητας, μέσω του υπολογισμού των μεγεθών εκείνων που συνδέονται με την πιθανότητα εμφάνισης κατολισθήσεων. Τέλος, μελετήθηκαν οι παράγοντες εναύσματος, δηλαδή η βροχόπτωση και η σεισμικότητα σε σχέση με την εκδήλωση των κατολισθήσεων στην περιοχή έρευνας.
Παθοφυσιολογικοί μηχανισμοί της κολπικής μαρμαρυγής στη στεφανιαία νόσο
Authors: Κοψιδά Γεωργία
Published: September 2021

Διαγνωστική αξία της ηλεκτροκαρδιογραφικής κατάσπασης του ST διαστήματος σε ασθενείς με ταχεία κολπική μαρμαρυγή για την ύπαρξη υποκείμενης στεφανιαίας νόσουΗ απουσία κατάσπασης του ST διαστήματος κατά τη διάρκεια επεισοδίων ταχείας κολπικής μαρμαρυγής δεν έχει ξεκάθαρα συσχετιστεί με την απουσία αποφρακτικής στεφανιαίας νόσου. Σκοπός της μελέτης ήταν να διερευνήσουμε την αξία της παρουσίας ή μη κατάσπασης του ST διαστήματος κατά τη διάρκεια παροξυσμών κολπικής μαρμαρυγής με ταχεία κοιλιακή ανταπόκριση, στη διάγνωση υποκείμενης στεφανιαίας νόσου. Μελετήσαμε συνολικά 115 ασθενείς, χωρισμένους σε 2 ομάδες ανάλογα με την ύπαρξη ή μη ΗΚΓ αλλοιώσεων. Σύμφωνα με τα αποτελέσματα της μελέτης, η απουσία κατάσπασης του ST επί ταχείας ΚΜ είναι ισχυρά ενδεικτική απουσίας υποκείμενης στεφανιαίας νόσου, έτσι ώστε να καθίσταται εφικτή η αποφυγή οποιουδήποτε περαιτέρω λειτουργικού ελέγχου ισχαιμίας.ΜΕΘΟΔΟΙΜελετήσαμε αιμοδυναμικά σταθερούς ασθενείς με ταχεία κολπική μαρμαρυγή και καρδιακή συχνότητα> 80% της μέγιστης προβλεπόμενης για την ηλικία, οι οποίοι χωρίστηκαν σε 2 ομάδες ανάλογα με τα ΗΚΓ ευρήματα κατά την εισαγωγή τους στο νοσοκομείο: η ομάδα Α περιελάμβανε ασθενείς χωρίς ιδιαίτερες αλλοιώσεις του ST και η ομάδα Β ασθενείς με κατάσπαση του ST> 1 mm, με κατιούσα ή οριζόντια φορά σε 2 ή περισσότερες γειτνιάζουσες απαγωγές. Οι ασθενείς της ομάδας Α υποβλήθηκαν σε stress echo με έγχυση δοβουταμίνης ή SPECT μυοκαρδίου με ΤΙ- 201, και στην συνέχεια σε στεφανιογραφικό έλεγχο σε περίπτωση παθολογικού αποτελέσματος, ενώ οι ασθενείς της ομάδας Β υπεβλήθησαν απευθείας σε στεφανιογραφία. Ως στεφανιαία νόσος ορίστηκε αγγειογραφικώς η στένωση ≥ 50% σε τουλάχιστον μια μείζονα επικάρδια αρτηρία. ΑΠΟΤΕΛΕΣΜΑΤΑ: Από τους 115 ασθενείς που συμπεριλήφθηκαν στη μελέτη με μέση ηλικία 65.9± 10.2 έτη, 42.6% ήταν άνδρες, 18.3% καπνιστές, 68.7% υπερτασικοί, 21.7% διαβητικοί και 40% δυσλιπιδαμικοί. Οι δυο ομάδες αριθμούσαν 71 και 44 ασθενείς αντιστοίχως. Η επίπτωση αιμοδυναμικά σημαντικής ΣΝ στους υπό μελέτη ασθενείς ήταν συνολικά 21.7%: 4.2% (3 στους 71) και 50% (22 στους 44) στην Α και στην Β ομάδα αντίστοιχα. Συνολικά η ύπαρξη κατάσπασης του ST σε ταχεία ΚΜ είχε 88.0% ευαισθησία (67.7- 96.8% 95%CIs) και 75.6% ειδικότητα ( 65.2- 83.7% 95%CIs) στη διάγνωση υποκείμενης ΣΝ, ενώ η θετική και αρνητική προγνωστική αξία ήταν 50% ( 34.8%- 65.2% 95%CIs) και 95.8% (87.3- 98.7% 98.9%CIs) αντίστοιχα.ΣΥΜΠΕΡΑΣΜΑΤΑΣε ασθενείς με ταχεία ΚΜ η απουσία κατάσπασης του ST διαστήματος μπορεί να συνεπάγεται απουσία υποκείμενης σημαντικής ΣΝ.
Μελέτη της δομής και της φυσικοχημικής συμπεριφοράς μέταλλο-υποκατεστημένων αρενίων με μέταλλα της 11ης ομάδας
Authors: Γκαρμπούνης Δημήτριος
Published: September 2021

Στην παρούσα διατριβή μελετήθηκε μια σειρά υποκατεστημένων βενζολικών δακτυλίων με άτομα μετάλλων νομισματοκοπείου του γενικού τύπου C6H6-nMn (M = Cu, Ag, Au, n = 1 – 6), με τη βοήθεια της μεθόδου συναρτησιακού πυκνότητας (Density Functional Theory), που χαρακτηρίζεται με το ακρώνυμο DFT. Συγκεκριμένα μελετήθηκαν διεξοδικά τόσο οι δομικές όσο και οι ενεργειακές, μαγνητοτροπικές και φασματοσκοπικές ιδιότητες των παραπάνω ενώσεων και συγκρίθηκαν με τις αντίστοιχες ιδιότητες του μη υποκαταστημένου αρωματικού βενζολικού δακτυλίου. Σε αντίθεση με τον βενζολικό δακτύλιο, τα μεταλλουποκαταστημένα βενζόλια του τύπου C6H6-nMn (M = Cu, Ag, Au, n = 1 – 6) παρουσιάζουν αρωματικό χαρακτήρα ακόμα και στην τριπλή διεγερμένη κατάστασή τους. Από τη μελέτη αυτή προέκυψαν πολύ καλές γραμμικές συσχετίσεις του τανυστή zz στο σημείο 1, NICSzz(1), του δείκτη αρωματικότητας NICS (Nucleus Independent Chemical Shift), 1) με το συνολικό αρνητικό φυσικό φορτίο που φέρει ο καρβοκυκλικός δακτύλιος και 2) με το μήκος κύματος (λ) της μετάπτωσης HOMO → LUMO στα φάσματα απορρόφησης των ενώσεων C6H6-nMn. Τα φάσματα εκπομπής των ενώσεων C6H6-nMn χαρακτηρίζονται από τις υψηλές τιμές της διαφοράς ενέργειας ΔE(S0-T1) ειδικά στις περιπτώσεις των δι-υποκατεστημένων μέτα- και πάρα- ισομερών. Η μέγιστη τιμή ΔE(S0-T1) που υπολογίστηκε για την ένωση m-C6H4Au2 είναι ίση με 67 kcal/mol. Μελετήθηκαν επίσης τα δεσμικά χαρακτηριστικά των μετάλλων Cu, Ag, Au με τους βενζολικούς δακτυλίους για κάθε περίπτωση, με τη βοήθεια διαφόρων υπολογιστικών κβαντοχημικών μεθόδων, όπως είναι η πλυθησμιακή ανάλυση φυσικών τροχιακών δεσμού (Natural Bond Orbital, NBO), η πλυθησμιακή ανάλυση με τη μέθοδο των Ατόμων-Στα-Μόρια (Atoms-In-Molecules, AIM), τη συνάρτηση ηλεκρονιακού εντοπισμού (Electron Localization Function, ELF), την κλίση ανηγμένης πυκνότητας (Reduced Density Gradient, RDG) και οι συναρτήσεις Sign(λ2(r))ρ(r) για ακόμα μεγαλύτερη ακρίβεια. Η θεωρητική μελέτη των ενώσεων C6H6-nMn (M = Cu, Ag, Au, n = 1 – 6) έδειξε ότι αυτές είναι θερμοδυναμικά σταθερές και κατά συνέπεια θα ήταν δυνατή η σύνθεση και απομόνωσή τους από πειραματικούς χημικούς.Επίσης, μελετήθηκε, με μεθόδους της DFT, η ικανότητα αντιπρωσοπευτικών ενώσεων, όπως του C6H5Cu και 1,3,5-Cu3C6H3 για τη δέσμευση και αποθήκευση μοριακού υδρογόνου και βρέθηκε να τηρούν τις απαιτήσεις του US DOE για χαμηλού κόστους υλικών αποθήκευσης υδρογόνου. Μια εμπεριστατωμένη ανάλυση των δεσμικών Cu∙∙∙(η2-H2) αλληλεπιδράσεων με τη βοήθεια υπολογιστικών μεθόδων ηλεκτρονικής δομής (NBO, AIM, ELF, RDG και συναρτήσεων Sign(λ2(r))ρ(r)) έδειξε ότι οι αλληλεπιδράσεις αυτές εμφανίζουν έναν μικτό ομοιοπολικό - ιοντικό χαρακτήρα που συνοδεύεται από ασθενείς διαμοριακές αλληλεπιδράσεις διασποράς.
Ο ρόλος της έκφρασης του αυξητικού παράγοντα bone morphogenetic protein 6 (BMP-6) στην ενδομητρίωση
Authors: Φαρφαράς Αθανάσιος-Κωνσταντίνος
Published: September 2021

Εισαγωγή: Ο παράγοντας Bone Morphogenetic Protein 6 (BMP-6) κατέχει κομβικό ρόλο σε πλήθος διεργασιών που λαμβάνουν χώρα κατά την οργανογένεση, συμπεριλαμβανομένης της ρύθμισης του κυτταρικού πολλαπλασιασμού, της ανάπτυξης και της επικοινωνίας των κυττάρων με το περιβάλλον τους. Υπό το πρίσμα αυτών των δεδομένων, διερευνήσαμε την έκφραση του αυξητικού παράγοντα σε έκτοπες ενδομητριωσικές εστίες.Υλικό και μέθοδος:Στην προοπτική αυτή μελέτη συμπεριλήφθησαν 85 συνεχόμενες ασθενείς που προσήλθαν για την χειρουργική αντιμετώπιση προβλημάτων που σχετίζονταν με την ενδομητρίωση. Ως ομάδα ελέγχου χρησιμοποιήθηκαν γυναίκες που προσέρχονταν για την διερεύνηση άλλων νοσημάτων του αναπαραγωγικού συστήματος, χωρίς την παρουσία ενδομητρίωσης. Η ύπαρξη κακοήθειας αποτέλεσε κριτήριο αποκλεισμού από την μελέτη. Στο σύνολο των γυναικών, έγινε συλλογή υλικού από έκτοπες ενδομητριωσικές εστίες. Εν συνεχεία πραγματοποιήθηκε διερεύνηση της έκφρασης της πρωτεΐνης BMP-6 με την χρήση ανοσοϊστοχημείας και PCR. Ταυτόχρονα από το σύνολο των γυναικών έγινε καταγραφή του ιατρικού ιστορικού τους, κλινικών και εργαστηριακών παραμέτρων και διερευνήθηκε η συσχέτιση των παραμέτρων αυτών με την έκφραση του BMP-6.Αποτελέσματα:Στην ανοσοϊστοχημική μελέτη καταδείχθηκε ισχυρή έκφραση του BMP-6 τόσο στο επιθήλιο όσο και στο στρώμα γυναικών που έπασχαν από ενδομητρίωση. Τα ευρήματα αυτά επιβεβαιώθηκαν και από την PCR που επαλήθευσε την έκφραση του BMP-6 σε έκτοπες ενδομητριωσικές εστίες. Αντίθετα, στην ομάδα ελέγχου, σε μη πάσχουσες από ενδομητρίωση γυναίκες δεν ανιχνεύτηκε έκφραση του BMP-6.Ταυτόχρονα, καταδείχθηκε η ύπαρξη στατιστικά σημαντικής θετικής συσχέτισης μεταξύ της έκφρασης του BMP-6 και της έκφρασης των υποδοχέων οιστρογόνων τύπου α (ERa), της ύπαρξης δυσμηνόρροιας, της χρονικής στιγμής εμφάνισης του άλγους κατά την εμμηνορρυσία, της εμφάνισης δυσπαρευνίας και του σταδίου της ενδομητρίωσης. Αρνητική συσχέτιση καταδείχθηκε μεταξύ της εμμηνόπαυσης, των τοκετών και των επιπέδων της Β-hCG με την έκφραση του BMP-6.Συζήτηση:Ο BMP-6 εκφράζεται σε έκτοπο ενδομητριωσικό ιστό και με δεδομένο τον ρόλο του αυξητικού παράγοντα, ενδεχομένως να εμπλέκεται σε κάποιο βαθμό στους μηχανισμούς επιβίωσης, επικοινωνίας και επέκτασης των ενδομητριωσικών κύτταρων. Επίσης, η έκφραση του BMP-6 είναι σε συνάρτηση με το στάδιο της ενδομητρίωσης, όπως αυτή αξιολογείται με το ισχύον ταξινομητικό σύστημα. Επιπρόσθετα, καταγράφεται η ύπαρξη θετικής συσχέτισης μεταξύ του BMP-6 και των επώδυνων συμπτωμάτων, ενώ ισχυρή αρνητική συσχέτιση προκύπτει μεταξύ του αυξητικού παράγοντα με το ιστορικό τεκνοποίησης των γυναικών και της ύπαρξης εμμηνόπαυσης. Η συσχέτιση που καταγράφεται μεταξύ της έκφρασης του BMP-6 και των ERa, πιθανόν συσχετίζεται με την δημιουργία μικροπεριβάλλοντος πλούσιου σε οιστρογόνα από τα ενδομητριωσικά κύτταρα, αλλά απαιτεί περαιτέρω διερεύνηση. Εν κατακλείδι, αυτή είναι η πρώτη έρευνα, σε γνώση μας, που καταδεικνύει σημαντική έκφραση του BMP-6 σε ενδομητρίωση.
Εργοδική θεωρία Ramsey και εφαρμογές
Authors: Μητρόπουλος Ανδρέας
Published: September 2021

Κύριο θέμα της παρούσας διδακτορικής διατριβής είναι η θεωρία Ramsey, η οποίαεπεκτείνεται όπως και οι εφαρμογές της στην Συναρτησιακή Ανάλυση και στην θεωρία τωντοπολογικών δυναμικών συστημάτων, αναδεικνύοντας την αλληλεπίδραση αυτών των τριώνπεριοχών των Μαθηματικών.Κεντρική έννοια για την διατριβή αποτελεί η έννοια του coideal. Συγκεκριμένα, μέσω ενός coideal σε ένα άπειρο διατεταγμένο σύνολο, επεκτείνουμε την κλασική θεωρία Ramsey. Η θεωρία μας περιλαμβάνει ως ειδικότερες περιπτώσεις, (α) την αντίστοιχη θεωρία για coideals στο σύνολο των φυσικών αριθμών που απεδείχθη από τους Louveau, Mathias, Farah και Todorcevic, (β) τα διαμεριστικά θεωρήματα των Milliken, Taylor για ακολουθίες πεπερασμένων μη κενών υποσυνόλων φυσικών αριθμών, και (γ) τα διαμεριστικά θεωρήματα για ακολουθίες λέξεων που απεδείχθησαν από τους Carlson, Bergelson-Blass-Hindman, Φαρμάκη.Επίσης, μέσω της έννοιας του coideal στο σύνολο των φυσικών αριθμών, αποδεικνύεταιένα l_1-διχοτομικό θεώρημα, ισχυρότερο από το θεμελιώδες l_1-διχοτομικό θεώρημα του Rosenthal.Τέλος, αποδεικνύονται αποτελέσματα επαναφοράς και πολυδιάστατα αποτελέσματα επαναφοράς για τοπολογικά δυναμικά συστήματα σε μια μερικά διατεταγμένη ημιομάδα ως προς ένα coideal. Η θεωρία μας περιλαμβάνει αποτελέσματα επαναφοράς και πολυδιάστατα αποτελέσματα επαναφοράς για τοπολογικά δυναμικά συστήματα στο σύνολο των φυσικών αριθμών, ή σε πεπερασμένα μη κενά υποσύνολα των φυσικών, που απεδείχθησαν από τουςFurstenberg και Weiss, και ανάλογα αποτελέσματα για τοπολογικά δυναμικά συστήματα με δείκτες από λέξεις που απεδείχθησαν από τους Φαρμάκη και Κουτσογιάννη.
Multi mobile robot task allocation using multi-objective optimization techniques
Authors: Τολμίδης Αβραάμ
Published: September 2021

Σκοπός της διδακτορικής αυτής διατριβής είναι η κατανομή σε πραγματικό χρόνο εργασιών διαφορετικών τύπων, σε έξυπνους πράκτορες διαφορετικού τύπου. Απώτερος σκοπός είναι η βέλτιστη κατανομή των εργασιών στους καταλληλότερους πράκτορες, ικανοποιώντας στο  μέγιστο δυνατό βαθμό τους ορισθέντες στόχους, οι οποίοι είναι περισσότεροι του ενός. Ταυτόχρονα, επιχειρείται η εισαγωγή ενός μηχανισμού ο οποίος θα βελτιώσει τον τρόπο με τον  οποίο οι πράκτορες κινούνται προς την θέση στην οποία πρέπει να εκτελεστεί η κάθε εργασία,  σύμφωνα με επίσης πολλαπλά κριτήρια.
Σύνθεση και χαρακτηρισμός συμπλόκων AI(III), Ga(III) και In(III) με υποκαταστάτες που διαθέτουν N- και O-ηλεκτρονιοδότες
Authors: Μπιρνάρα Χριστιάνα
Published: September 2021

Στην παρούσα διδακτορική διατριβή προχωρήσαμε στη σύνθεση και μελέτη σύμπλοκων ενώσεων AlIII, GaIII και InIII με υποκαταστάτες που διαθέτουν άτομα Ν- και Ο- ως ηλεκτρονιοδότες. Το ενδιαφέρον μας για αυτούς τους υποκαταστάτες προέρχεται από τις φωτοφυσικές ιδιότητες που συνήθως παρουσιάζουν τα αντίστοιχα σύμπλοκα των AlIII, GaIII και InIII με καλές αποδόσεις φωτοφωταύγειας και την ενδεχόμενη χρήση τους σε τεχνολογικές εφαρμογές, όπως οι μεταλλο-οργανικές δίοδοι εκπομπής φωτός. Στόχος μας ήταν η σύνθεση, η απομόνωση σε κρυσταλλική μορφή, ο χαρακτηρισμός και η μελέτη φωτοφυσικών ιδιοτήτων σε στερεά κατάσταση νέων συμπλόκων με υποκαταστάτες που διαθέτουν άτομα Ν- και Ο- ως ηλεκτρονιοδότες όπως το κιναλδινικό οξύ (Hqa), το πικολινικό οξύ (picH), η Ν-βενζοϋλο-Ν-φαινυλυδροξυλαμίνη (BPHAH), η N-σαλικυλιδενο-ο-αμινοφαινόλη (saphH2) και δύο βάσεις του Schiff (L1, L2) που παρασκευάσαμε βασισμένες στην 2-αμινοφαινόλη και παράγωγα της ισοφθαλδεΰδης. Καταφέραμε να συνθέσουμε και να μελετήσουμε δεκατέσσερεις νέες σύμπλοκες ενώσεις από τις οποίες οι δεκατρείς χαρακτηρίστηκαν με κρυσταλλογραφία ακτίνων X, αυτές είναι οι εξής: [Al2(OH)2(qa)4]· 2H2O [1], [Ga(qa)2(H2O)2]NO3 [2], [In(qa)2(NO3)(H2O)] [3], [Al(BPHA)3] [4], [Ga(BPHA)3] [5], [Al2(BPHA)4(MeO)2]∙MeOH [6], [Ga2(BPHA)4(MeO)2]∙MeOH [7], [In2(BPHA)4(EtO)2]∙EtOH [8], [Al(BPHA)(saph)(MeOΗ)]∙0.5MeOH [9], [Ga(BPHA)(saph)(MeOΗ)]∙0.5MeOH [10], [Ga2(L1)2]∙4DMF [12], [Ga2(L2)2]∙4DMF [14], [Ga(pic)3]∙H2O [15]. Οκτώ από τα δεκαπέντε σύμπλοκα που συντέθηκαν [1-3], [9-14] παρουσίασαν μοριακό φθορισμό στην ορατή περιοχή φωτός.
Ο ρόλος του μονοξειδίου του αζώτου στην επαγόμενη από την εργώδη αναπνοή παραγωγή κυτταροκινών από τους αναπνευστικούς μύες
Authors: Σιγάλα Ιωάννα
Published: September 2021

[...] Σκοπός της παρούσας μελέτης είναι να διερευνήσει το ρόλο των MAPKs και του NF-kB στην αυξημένη έκφραση κυτταροκινών από το διάφραγμα συνέπεια της εισπνοής μέσα από αντιστάσεις. Επιπρόσθετα να διερευνήσει το ρόλο του μονοξειδίου του αζώτου ως ερέθισμα για την αυξημένη ενδιοδιαφραγματική έκφραση κυτταροκινών και τη δράση του μονοξειδίου του αζώτου στα μονοπάτια που ελέγχουν την έκφραση των κυτταροκινών στο διάφραγμα συνέπεια αυξημένης ενεργοποίησης. [...]
Μελέτη ποιοτικών χαρακτηριστικών κρασιών που προκύπτουν από συνοινοποίηση γλεύκους και χυμού από ρόδια
Authors: Μακρυνίτσας Δημήτριος
Published: September 2021

Το κρασί αποτελεί ένα από τα βασικότερα ευφραντικά το οποίο έχει σημαντική οργανοληπτική και διατροφική αξία. Η αναζήτηση νέων τροφίμων και ποτών με καινοτόμα οργανοληπτικά και βιολειτουργικά χαρακτηριστικά αποτελεί μία τάση η οποία στηρίζεται από τους καταναλωτές.Το ρόδι αποτελεί έναν καρπό με μεγάλη περιεκτικότητα σε αντιοξειδωτικές ουσίες και η παρούσα διδακτορική διατριβή ασχολήθηκε με την ιδέα της χρήσης του στην παραγωγή κρασιού με συνοινοποίησή του με χυμό σταφυλιού. Για τον σκοπό αυτό παράχθηκαν κρασιά από ευρέως καλλιεργούμενες ποικιλίες σταφυλιών στην Ελλάδα με την συμμετοχή χυμού ροδιού της ποικιλίας Wonderful η οποία επίσης καλλιεργείται στην χώρα μας. Η αναλογία ανάμειξης γλεύκους και χυμού ροδιού κατά την έναρξη της ζύμωσης ήταν 90%-10% και 70%-30% αντίστοιχα.Την οινοποίηση ακολούθησαν αναλύσεις βασικών χημικών χαρακτηριστικών όπως οι αλκοολικοί βαθμοί, το pH, η ολική οξύτητα, το ελεύθερο θειώδες αλλά και του αντιοξειδωτικού δυναμικού μέσω του υπολογισμού των ολικών φαινολών (μέθοδος Folin-Ciocalteu) και της ικανότητας δέσμευσης της ελεύθερης ρίζας DPPH*. Ακόμη προσδιορίστηκε ένας αριθμός αρωματικών ενώσεων οι οποίες έχουν σημαντική συμβολή στην διαμόρφωση του αρώματος των κρασιών. Τέλος πραγματοποιήθηκε οργανοληπτικός έλεγχος των καινοτόμων κρασιών. Όλες αυτές οι παράμετροι μετρήθηκαν σε συνάρτηση με τον χρόνο αποθήκευσης και διήρκεσαν έως και τρία χρόνια. Αντίστοιχες μετρήσεις πραγματοποιήθηκαν και σε κρασιά-μάρτυρες τα οποία είχαν παραχθεί μόνο από χυμό σταφυλιού.Η παρουσία του ροδιού στα καινοτόμα κρασιά ελάττωσε τον αλκοολικό βαθμό και το pH και αύξησε την ολική οξύτητα. Παράχθηκαν κρασιά με διαφορές στις βασικές τους χημικές παραμέτρους όχι μόνο στην αρχή της αποθήκευσης τους αλλά και κατά την ωρίμανσή τους σε φιάλη. Με βάση τα παραπάνω ευρήματα, στα κρασιά με χυμό ροδιού παρατηρήθηκαν στις περισσότερες περιπτώσεις καλύτερα επίπεδα συντήρησης και περισσότερο επιθυμητά οργανοληπτικά χαρακτηριστικά.Η σύγκριση και η εξέλιξη της διατροφικής τους αξίας όσον αφορά τα αντιοξειδωτικά τους χαρακτηριστικά παρουσίασε επίσης ενδιαφέρον καθώς το ποσοστό ροδιού σε πολλές περιπτώσεις ακόμη και σε μικρή περιεκτικότητα (10%), αύξησε εμφανώς την συγκέντρωση των ολικών φαινολών όπως και την ικανότητα δέσμευσης της ελεύθερης ρίζας DPPH*.Τα αποτελέσματα της παρούσας διδακτορικής διατριβής μπορούν να βοηθήσουν στην δημιουργία καινοτόμων τύπων κρασιών και ταυτόχρονα να συνεισφέρουν σε μία πιο εκτεταμένη έρευνα πάνω στην συνοινοποίηση γλεύκους και χυμού ροδιού.
Το λύκειο και το φροντιστήριο στην πρόσβαση των μαθητών στην ελληνική τριτοβάθμια εκπαίδευση
Authors: Πολυμίλη Αικατερίνη
Published: September 2021

Σκοπός της διατριβής ήταν η έρευνα των απόψεων εκπαιδευτικών στη δευτεροβάθμια εκπαίδευση αναφορικά με τους λόγους που ωθούν τους μαθητές στην Ελλάδα να παρακολουθούν φροντιστήριο, τους λόγους για τους οποίους η επίσημη πολιτεία δεν έχει καταφέρει να περιορίσει το φαινόμενο παρά τις επανειλημμένες εξαγγελίες της, καθώς και τους τρόπους με τους οποίους θα ήταν ίσως εφικτό το φροντιστήριο να πάψει να θεωρείται απαραίτητο από γονείς και μαθητές. Η έρευνα πραγματοποιήθηκε σε 75 Γενικά Λύκεια της Αθήνας και της Θεσσαλονίκης σε δείγμα 785 εκπαιδευτικών. Διαπιστώθηκε ότι οι εκπαιδευτικοί θεωρούν ως σημαντικότερο λόγο προσφυγής στο φροντιστήριο την αύξηση της πιθανότητας της επιτυχούς εισαγωγής των μαθητών στην τριτοβάθμια εκπαίδευση. Αναγνώρισαν τον καθοριστικό ρόλο του φροντιστηρίου συγκριτικά με το σχολείο ως προς την αποτελεσματικότητα της διδασκαλίας, το επίπεδο της επαρκούς προετοιμασίας για τις εισαγωγικές εξετάσεις, του βαθμού κατάρτισης στο γνωστικό αντικείμενο και το επιπλέον διδακτικό υλικό που παρέχεται. Οι συμμετέχοντες εκπαιδευτικοί εκτίμησαν ότι η κατάσταση ίσως θα μπορούσε να αναστραφεί με μία ουσιαστική μεταρρύθμιση στο σύστημα πρόσβασης στην τριτοβάθμια εκπαίδευση που θα αποσυνδέει το Λύκειο από τις εισαγωγικές εξετάσεις (πανελλήνιες).
Document image segmentation & text localization
Authors: Βασιλόπουλος Νίκος
Published: September 2021

Σε αυτή τη διατριβή διερευνώνται θέματα που σχετίζονται με την κατάτμηση των σελίδων και την εξαγωγή των πληροφοριών κειμένου από εικόνες εγγράφων. Νέες προσεγγίσεις για την αντιμετώπιση προβλημάτων παρουσιάζονται και, πιο συγκεκριμένα, μια μέθοδος ανάλυσης διάταξης σελίδας, μια τεχνική εντοπισμού κειμένου σε εικόνα, καθώς και ένα σύστημα word-spotting και ανάκτησης κειμένου. Δύο εργαλεία λογισμικού αναπτύχθηκαν με σκοπό να δοκιμαστεί η απόδοση των προτεινόμενων αλγορίθμων. Αποτελέσματα λεπτομερών πειραμάτων παρουσιάζονται αναλυτικά. Στο Κεφάλαιο 2, παρουσιάζεται μια μέθοδος για την κατάτμηση εγγράφων με σύνθετη διάταξη (εφημερίδες, περιοδικά κλπ.). Δεν είναι απαραίτητη καμία γνώση για τη μορφή της σελίδας a priori. Μορφολογικοί τελεστές εφαρμόζονται προκειμένου να συνδεθούν γειτονικές περιοχές και να εντοπιστούν διαχωριστικές γραμμές και στήλες. Τεχνικές ανίχνευσης περιγράμματος χρησιμοποιούνται στη συνέχεια για την εξαγωγή πληροφοριών σχήματος και την ταξινόμηση των συνδεδεμένων αντικειμένων. Στο Κεφάλαιο 3, προτείνεται μια υβριδική μέθοδος για τον εντοπισμό, σε πραγματικό χρόνο, κειμένου που είναι ενσωματωμένο σε εικόνες. Συνδυάζει ανίχνευση ακμών, μορφολογικούς τελεστές και ένα σύνολο κριτηρίων με βάση χωρικά και γεωμετρικά χαρακτηριστικά των συνδεδεμένων αντικειμένων. Στο Κεφάλαιο 4, προτείνεται μια τεχνική κατάλληλη για την εξαγωγή όλων των πληροφοριών κειμένου από έγγραφα με σύνθετες διατάξεις. Συνδυάζει τμήματα της μεθόδου ανάλυσης διάταξης που παρουσιάζεται στο Κεφάλαιο 2 με την γρήγορη και αξιόπιστη μέθοδο για τον εντοπισμό κειμένου που παρουσιάζεται στο Κεφάλαιο 3. Η πρώτη χρησιμοποιείται για το διαχωρισμό των περιοχών της σελίδας σε κείμενο και εικόνες, ενώ η δεύτερη χρησιμοποιείται για την ανίχνευση κειμένου που μπορεί να περιέχεται μέσα στις εικόνες. Στο Κεφάλαιο 5, προτείνεται ένα σύστημα word-spotting, κατάλληλο για την αναζήτηση κειμένου σε εκτυπωμένες εικόνες ιστορικών εγγράφων. Το σύστημα απλοποιεί αρκετά τη διαδικασία της συνηθισμένης προσέγγισης. Δεν περιλαμβάνει κατάτμηση, εξαγωγή χαρακτηριστικών ή ταξινόμηση. Αντίθετα, αντιμετωπίζει τα ερωτήματα ως συμπαγή σχήματα και χρησιμοποιεί τεχνικές επεξεργασίας εικόνας, προκειμένου να εντοπιστεί ένα ερώτημα στις εικόνες των εγγράφων. Στο Κεφάλαιο 6, προτείνεται μια νέα τεχνική για την ανάκτηση κειμένου. Αν και είναι εμπνευσμένη από την τεχνική word-spotting που παρουσιάζεται στο Κεφάλαιο 5, εντοπίζει χαρακτήρες, γεγονός που καθιστά την ανάκτηση πιο ισχυρή και επιτρέπει τη χρήση ερωτημάτων σε μορφή κειμένου. Στο Κεφάλαιο 7 συνοψίζονται τα συμπεράσματα από όλα τα προηγούμενα κεφάλαια, ενώ στα προσαρτήματα διερευνώνται τρεις ακόμα εφαρμογές των προτεινόμενων αλγορίθμων κατάτμησης σελίδας και ανίχνευσης κειμένου: κατάτμηση σελίδων κόμικς, εντοπισμός κειμένου σε φωτογραφίες και εντοπισμός κειμένου σε βίντεο.